Diari Oficial de la Generalitat Valenciana


Sumari del DOGV 6216, del 01-03-2010 (2010/2126)

ORDE 9/2010, de 17 de febrer, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions per a fomentar l'aplicació dels processos tècnics del Pla de Biodigestió de Purins a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6216

Data del DOGV
:   01-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/2126


Data del document
:   17-02-2010

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ramat
    * suport econòmic
    * legislació
    * ajuda a l'agricultura
    * eliminació de residus

ORDE 9/2010, de 17 de febrer, de la Conselleria d'Agricultura, Pesca i Alimentació, per la qual s'establix el procediment de concessió i pagament de les subvencions per a fomentar l'aplicació dels processos tècnics del Pla de Biodigestió de Purins a la Comunitat Valenciana. [2010/2126]  
El Govern va aprovar, amb data 26 de desembre de 2008, el Pla de Biodigestió de Purins, l'objectiu principal del qual és la reducció d'emissions de gasos d'efecte hivernacle (GEH) en la gestió de purins i al mateix temps, en les zones vulnerables o amb alta concentració ramadera, facilitar la gestió dels purins per mitjà del tractament del nitrogen en estos.  
En el Reial Decret 949/2009, de 5 de juny de 2009, s'establixen les bases reguladores de les subvencions estatals per a fomentar l'aplicació dels processos tècnics del Pla de Biodigestió de Purins (BOE núm. 151, de 23 de juny de 2009).  
Estes ajudes, que tenen el caràcter de no productives, s'ajusten a allò que es disposa en l'apartat IV.C.2 "Ajudes per a compromisos agroambientals o relatius al benestar dels animals" de les directrius comunitàries sobre ajudes estatals al sector agrari i forestal 2007- 2013 (2006/C 319/01) publicades en el DOUEC 319, de 27 de desembre de 2006, per a les inversions en explotacions agràries, i a les directrius comunitàries sobre ajudes estatals en favor del medi ambient (2008/C 82/01) per a la resta de beneficiaris.  
En el preàmbul de l'esmentat reial decret, s'esmenta que estes ajudes seran gestionades per les comunitats autònomes, de conformitat amb l'article 86 de la Llei 47/2003, de 26 de novembre, General Pressupostària. Sobre la base d'això i d'acord amb l'article 12 del Reial Decret, correspon a la Comunitat Valenciana convocar les subvencions i determinar diversos aspectes de la seua tramitació.  
És necessari, per tant, publicar una norma que establisca el procediment de concessió i pagament de les subvencions destinades a fomentar l'aplicació dels processos tècnics del Pla de Biodigestió de Purins a la Comunitat Valenciana.  
Per a l'elaboració d'esta disposició han emés el seu preceptiu informe la Direcció General d'Economia de la Conselleria d'Economia, Hisenda i Ocupació, l'Advocacia de la Generalitat i la Intervenció Delegada en la Conselleria d'Agricultura, Pesca i Alimentació.  
Per tot això, a proposta de la directora general de Producció Agrària,  
ORDENE  
Article 1  
S'establix com annex d'esta disposició, el procediment de concessió i pagament, a la Comunitat Valenciana, de les ajudes aprovades pel Reial Decret 949/2009, de 5 de juny de 2009, pel qual s'establixen les bases reguladores de les subvencions estatals per a fomentar l'aplicació dels processos tècnics del Pla de Biodigestió de Purins.  
Article 2  
Es convoquen, per a l'exercici 2010, les ajudes a què fa referència l'article 1.  
DISPOSICIONS ADDICIONALS  
Primera. Línies de subvenció i import global màxim  
Les ajudes convocades es concediran a càrrec de la línia T6180, Millora de la Gestió de Subproductes, capítol VII, del programa 714.80, Desenvolupament i Millora de la Ramaderia, amb un import màxim de 300.000 €, dels pressupostos de la Generalitat per a l'exercici 2010.  
Segona. Termini de presentació per a 2010  
El termini de presentació de sol·licituds per a l'exercici 2010 serà fins al dia 31 de març de 2010.  
DISPOSICIONS FINALS  
Primera. Declaració prèvia de compatibilitat amb el Tractat Constitutiu de la Comunitat Europea  
El pagament de les ajudes regulades en esta orde quedarà condicionat per la decisió positiva sobre compatibilitat amb el mercat comú, per part de l'òrgan competent de la Comissió Europea, d'acord amb allò que s'establix en els articles 88.3 del Tractat Constitutiu de la Comunitat Europea, i 9.1 de la Llei 38/2003, de 17 de novembre, General de Subvencions, així com en l'article 16 del seu Reglament de Desenvolupament, aprovat pel Reial Decret 887/2006, de 21 de juliol, pel qual s'aprova el Reglament de la Llei 38/2003.  
Segona. Delegació de competències  
Es delega en el director general competent en matèria de ramaderia la concessió i la denegació de les ajudes previstes en esta orde.  
Tercera. Facultat d'aplicació  
Es faculta el director general competent en matèria de ramaderia per a emetre els actes, les resolucions i les instruccions que siguen necessaris per a l'aplicació d'esta orde.  
Quarta. Entrada en vigor  
Esta norma entrarà en vigor l'endemà de la publicació en el Diari Oficial de la Comunitat Valenciana.  
València, 17 de febrer de 2010  
La consellera d'Agricultura, Pesca i Alimentació,  
MARITINA HERNÁNDEZ MIÑANA  
ANNEX  
Procediment de concessió i pagament de les subvencions destinades a fomentar l'aplicació dels processos tècnics del Pla de Biodigestió de Purins a la Comunitat Valenciana  
CAPÍTOL I  
Disposicions generals  
Apartat primer. Objecte de l'ajuda  
1. S'establix una línia d'ajudes, en règim de concurrència competitiva, per a les finalitats següents:  
- Fomentar l'aplicació dels processos tècnics del Pla de Biodigestió de Purins, que permeten la reducció d'emissions de gasos d'efecte hivernacle (GEH), així com la valoració agrícola del digest i facilitar la gestió i el tractament del nitrogen dels purins en les zones vulnerables o amb alta concentració ramadera amb la finalitat de reduir les emissions de gasos d'efecte hivernacle en el capítol de "Gestió de fems" de l'Inventari Espanyol de Gasos d'Efecte Hivernacle.  
- Aplicar tecnologies complementàries a la biodigestió anaeròbica, que permeten millorar la gestió del nitrogen del digest per mitjà de processos com la separació sòlid-líquid, eliminació o reducció-recuperació de nitrogen tant per a les zones vulnerables declarades d'acord amb el Reial Decret 261/1996, de 16 de febrer, sobre protecció de les aigües contra la contaminació produïda per nitrats procedents de fonts agràries, com per a les d'alta concentració ramadera on superen una càrrega de bestiar intensiu que produïx purins, d'1,2 unitats de bestiar major (UBM) per hectàrea de superfície agrària d'herbacis.  
- Potenciar, amb més subvenció, la valoració agrícola del digest, directament, i el reciclatge de nutrients davant dels posttractaments del digest com la separació sòlid-líquid, eliminació o reducció-recuperació de nitrogen, aplicant els processos d'eliminació o reducció-recuperació de nitrogen del digest només a la fracció líquida d'este.   
Per a maximitzar el tractament de purins, en les plantes de codigestió, on se sobrepasse el 20% d'un altre cosubstrat diferent dels fems en la mescla que es digerirà amb els purins, es reduirà proporcionalment eixa subvenció a mesura que se sobrepasse l'esmentat límit.  
2. Esta norma no s'aplicarà a les explotacions ramaderes extensives.  
Apartat segon. Definicions  
Pel que fa a definicions caldrà ajustar-se a allò que es disposa en l'article 2 del Reial Decret 949/2009, de 5 de juny de 2009.  
CAPÍTOL II  
Ajudes per a instal·lacions individuals amb digestors rurals sobre basses d'explotacions ramaderes intensives.  
Apartat primer. Beneficiaris  
Els beneficiaris de les ajudes per a instal·lacions individuals amb digestors rurals sobre basses d'explotacions ramaderes intensives i les condicions i els compromisos que compliran estos, seran els que s'establixen en els articles 3 i 4 de l'esmentat Reial Decret 949/2009, de 5 de juny de 2009.  
Apartat segon. Activitats subvencionables  
1. D'acord amb allò que s'ha especificat en l'article 41 del Reglament (CE) número 1698/2005, de 20 de setembre de 2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), es consideraran subvencionables les següents inversions no productives realitzades en les explotacions per a reduir les emissions de GEH per mitjà del tractament anaeròbic de purins:  
a) Adquisició i instal·lació d'equips per a la instal·lació dels digestors anaeròbics, així com el recobriment flexible de les basses de purins existents, si s'escau, en les granges a la data d'entrada en vigor d'esta orde.  
b) Adquisició i instal·lació dels sistemes agitadors, conducció, neteja, concentració i altres condicionaments del biogàs per a la seua combustió o l'aprofitament, si s'escau.   
c) Adquisició i instal·lació d'elements de seguretat en els digestors i sistemes de combustió o aprofitament del biogàs.  
d) Adquisició i instal·lació d'equips de control per als mesuraments d'emissions anuals de metà (CH4).  
2. Es consideraran despeses subvencionables, aquelles realitzades per a l'execució d'alguna de les activitats descrites en el punt anterior.  
3. No se subvencionaran les activitats que s'hagueren iniciat ja en una data anterior a la presentació de la sol·licitud.  
Apartat tercer. Quantia, compatibilitat i límits de les ajudes  
1. La quantia de les ajudes per a les inversions de l'apartat anterior serà:  
Per a digestors rurals amb capacitat inferior a 1.000 m³: fins a 115 euros/m³ de digestor.  
Per a digestors rurals amb capacitat entre 1.000 m³ i 2.000 m³: fins a 105 euros/m³ de digestor.  
Per a digestors rurals amb capacitat superior a 2.000 m³: fins a 95 euros/m³ de digestor.  
Per al càlcul de l'import màxim de l'ajuda es considerarà un període de retenció hidràulica de 30 dies, per a determinar la capacitat del digestor, i la producció de purins de cada explotació calculada segons l'annex II del Pla de Biodigestió de Purins.  
2. Per a la percepció de les subvencions esmentades en el punt 1, els beneficiaris es comprometran a complir allò que s'ha estipulat en l'article 4.2 del Reial Decret 949/2009, de 5 de juny de 2009.  
3. Les ajudes previstes en este capítol seran compatibles amb aquelles altres que s'establisquen amb el mateix objecte, si s'escau, per qualsevol altra administració pública amb el límit que es preveu en el punt 4 d'este apartat.  
4. La quantia total de les ajudes previstes en l'apartat segon d'este capítol, no poden ser superiors al cent per cent del cost de l'actuació subvencionable realitzada per cada explotació.  
5. La quantia d'estes ajudes pot estar subjecta a modificacions sobre la base de la disposició final tercera del Reial Decret 949/2009, de 5 de juny.  
CAPÍTOL III  
Ajudes per a instal·lacions individuals i centralitzades amb codigestors industrials  
Apartat primer. Beneficiaris  
Els beneficiaris de les ajudes per a instal·lacions individuals i centralitzades amb codigestors industrials, i les condicions i els compromisos que han de complir estos, seran els que s'establixen en els articles 7 i 8 del Reial Decret 949/2009, de 5 de juny de 2009.  
Apartat segon. Activitat subvencionable  
Poden ser objecte de subvenció les inversions realitzades per a la construcció de les instal·lacions de tractament individuals i centralitzades de purins, amb codigestors industrials, que apliquen els processos descrits en el Pla de Biodigestió de Purins.  
Es consideren despeses subvencionables, l'adquisició, la instal·lació i/o la construcció de qualssevol dels elements següents, necessaris per a l'execució de l'activitat descrita en el paràgraf anterior:  
- Instal·lacions per a recepció i emmagatzemament previ dels purins.  
- Instal·lacions per a recepció i emmagatzemament previ d'altres substrats.  
- Instal·lacions per a la digestió anaeròbica.   
- Instal·lacions per a l'emmagatzemament posterior del digest.  
- Sistemes de canonades, vàlvules i control del procés.  
- Sistemes auxiliars de mesurament i control del procés.  
- Sistemes per a l'emmagatzemament, la neteja, la concentració i altres condicionaments del gas.  
- Sistemes d'utilització del gas: cogeneració o producció d'electricitat, sistemes per a calefacció o per a aprofitament en la xarxa o per a les possibles aplicacions emergents del biogàs.  
- Sistemes de tractament del digest: sistemes de separació sòlid-líquid o sistemes d'eliminació o reducció-recuperació del nitrogen de purins.  
Apartat tercer. Quantia, compatibilitat i límits de les ajudes  
1. La quantia total de les ajudes previstes en este capítol, per cada instal·lació de tractament individual o centralitzat de purins amb codigestors industrials, no superarà el 40 per cent de l'import total de la inversió subvencionable realitzada en les instal·lacions de codigestió complementades amb sistemes de valoració agrícola del digest com adob dels cultius, així com els equips d'aplicació agrícola que minimitzen les emissions d'amoníac durant l'aplicació.  
2. La quantia total de les ajudes previstes en este capítol, per cada instal·lació de tractament individual o centralitzat de purins amb codigestors industrials, no superarà el 30 per cent de l'import total de la inversió subvencionable realitzada en les instal·lacions de codigestió complementades amb processos que milloren la gestió de nitrogen com per exemple la separació sòlid-líquid, l'eliminació o la reducció-recuperació de nitrogen del digest.  
3. Per a maximitzar el tractament de purins, en les instal·lacions individuals i centralitzades amb codigestors industrials que sobrepassen el 20 per cent en volum d'un altre substrat diferent dels fems en la mescla que es digerirà amb els purins, es reduiran en un 5 per cent les subvencions a la codigestió previstes en els punts 1 i 2 anteriors, per cada increment del 10 per cent en volum de codigest sobre el referit 20 per cent.  
4. En les instal·lacions individuals i centralitzades amb codigestors industrials, no se sobrepassarà, si s'escau, el 30 per cent en volum de fems diferents dels purins de porcí en la mescla que es codigerirà.  
5. No obstant això, la intensitat de l'ajuda no podrà superar els límits que s'establixen en el punt 76 de les directrius comunitàries sobre ajudes estatals en favor del medi ambient (2008/C 82/01).  
6. Les ajudes previstes en este capítol seran compatibles amb aquelles altres que s'establisquen amb el mateix objecte, per qualsevol altra administració pública, sempre que no se sobrepassen en cada cas els límits percentuals previstos en l'apartat 3.1.1 "Ajuda per a empreses que superen les normes comunitàries o que incrementen el nivell de protecció ambiental en absència de normes comunitàries" de les directrius comunitàries sobre ajudes estatals en favor del medi ambient (2008/C 82/01).  
7. El total de les sol·licituds de despeses subvencionables per a estes instal·lacions centralitzades no sobrepassarà el crèdit disponible en cada exercici per a les autoritzacions que s'efectuen durant el període 2009-2012.  
CAPÍTOL IV  
Gestió de les ajudes  
Apartat primer. Presentació de les sol·licituds  
1. Les sol·licituds d'ajuda es formalitzaran en instància degudament emplenada i subscrita pel titular de les explotacions ramaderes que realitzen les inversions d'acord al capítol II d'esta orde o pel titular de les instal·lacions a què fa referència el capítol III o representant legal, dirigida al director general competent en matèria de ramaderia de la Conselleria d'Agricultura, Pesca i Alimentació, en el termini que s'establisca en cada convocatòria anual.  
2. La sol·licitud es registrarà amb anterioritat a l'inici de la realització de la inversió o activitat per a la qual se sol·licita l'ajuda.  
3. Les sol·licituds es presentaran, preferentment, en qualsevol de les oficines de la Conselleria d'Agricultura, Pesca i Alimentació de la Comunitat Valenciana, dins del termini establit en cada convocatòria anual, sense perjudici que es presenten en els llocs i pels mitjans que es preveuen en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, i s'hi adjuntarà la documentació següent:   
- Justificació del compliment dels requisits establits per a cada línia d'ajuda descrits en els articles 4, 7 i 8 del Reial Decret 949/2009, de 5 de juny de 2009.  
- Memòria descriptiva que justifique el compliment dels compromisos establits i la realització de l'activitat subvencionable per a cada línia d'ajuda descrits en els articles 4, 5, 8 i 9 del Reial Decret 949/2009, de 5 de juny de 2009.  
- Plànol d'ubicació de la comarca.  
- Plànol descriptiu de les instal·lacions.  
- Paràmetres de funcionament i rendiment de les tecnologies utilitzades en la reducció d'emissions i nitrogen, si s'escau.  
- Descripció detallada pel que fa a les característiques de l'explotació i que arreplegue els aspectes següents: classificació zootècnica, codi REGA, capacitat màxima, cens per categoria d'animals i dimensions i capacitat de la bassa d'emmagatzemament de purins.  
- Pressupost detallat de la inversió. A estos efectes, quan l'import de les despeses subvencionables, supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equipament o prestació de servicis per empreses de consultoria o assistència tècnica, el beneficiari ha de sol·licitar, com a mínim, tres ofertes de diferents proveïdors que no podran ser superiors al valor de mercat, amb caràcter previ a la contractació del compromís per a la prestació del servici o el lliurament del bé, llevat que per les especials característiques de les despeses subvencionables no existisca en el mercat suficient nombre d'entitats que el subministren o el presten. L'elecció entre les ofertes presentades es realitzarà d'acord amb criteris d'eficiència i economia, i s'ha de justificar expressament en una memòria l'elecció quan no recaiga en la proposta econòmica més avantatjosa.  
- Un pla de gestió de purins que justifique els tractaments triats amb la finalitat de millorar la gestió del nitrogen i la gestió posterior del digest o els subproductes obtinguts.  
- Declaració responsable del sol·licitant sobre el compliment de la normativa d'integració laboral de persones amb discapacitat o, si s'escau, l'exempció de l'esmentada obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.   
4. La presentació de la sol·licitud per part del beneficiari comportarà l'autorització a l'òrgan gestor per a demanar els certificats d'estar al corrent en les obligacions fiscals (Agència Tributària i Generalitat) i davant de la Seguretat Social.  
Apartat segon. Criteris objectius de concessió de les ajudes  
1. En la concessió de les subvencions previstes en esta orde es prioritzaran les ajudes amb l'orde següent:  
a) Ajudes per a instal·lacions individuals amb digestors rurals sobre basses d'explotacions ramaderes intensives.  
b) Ajudes per a instal·lacions individuals amb codigestors industrials.  
c) Ajudes per a instal·lacions centralitzades amb codigestors industrials.  
2. Les sol·licituds d'ajudes s'ordenaran per a cada categoria prevista, segons la seua puntuació, d'acord amb els criteris objectius següents:  
a) Puntuació sobre la base del Pla de Gestió dels Purins.  
a.1) Segons el percentatge de purins digerits destinat a valoració agrícola sense posttractament:   
- 100% - 66%: 40 punts.  
- 65% - 33%: 30 punts.  
- 32% - 0%: 15 punts.  
a.2) Segons el volum de purins calculat d'acord amb l'annex II del Pla de Biodigestió de Purins o nombre de caps de bestiar en UBM (el càlcul de les UBM es realitzarà d'acord amb l'annex I del Reial Decret 324/2000, de 3 de març, pel qual establixen normes bàsiques d'ordenació de les explotacions porcines):   
- Fins a 35.500 m³ purins/any o 2.000 UBM: 5 punts.  
- Més de 35.500 m³ purins/any o més de 2.000 UBM: 10 punts.  
b) Processos de valoració del biogàs produït: 20 punts.  
c) Optimització dels costos de les operacions subvencionables: 10 punts.  
d) Aplicació de MTD en el procés productiu i la gestió dels purins: 5 punts.  
e) Vida útil de la instal·lació: 5 punts.  
f) Zones vulnerables: 10 punts.  
L'assignació de la puntuació a cada sol·licitant es realitzarà sobre la base de l'estudi de les dades contingudes en el Pla de Gestió aportat i la resta de documentació que conforma l'expedient de sol·licitud.  
3. Per a les sol·licituds d'ajudes a què es referix el capítol III, en el cas de les instal·lacions centralitzades es tindrà en compte, a més, el nombre d'explotacions vinculades, de tal manera que una vegada ordenades totes les sol·licituds d'acord amb la puntuació obtinguda segons el punt dos i en cas que més d'una obtinga la mateixa puntuació, es prioritzaran els projectes que integren un nombre més gran d'explotacions ramaderes (s'entendrà per vinculació la relació contractual de subministrament de purins o, en el cas de la implicació de cooperatives en el projecte pel nombre d'explotacions associades a esta).  
4. Així mateix, si no existiren fons disponibles per a totes les sol·licituds del mateix nivell de preferència, tindran prioritat aquells sol·licitants que acrediten ocupar més percentatge de treballadors discapacitats en relació amb les seues plantilles, amb anterioritat a la publicació d'esta orde, o que es comprometen a contractar un percentatge major durant l'àmbit temporal de duració de la subvenció. En cas d'empat, s'ordenaran les sol·licituds segons data de registre d'entrada, i es procedirà al prorrateig si hi ha diverses sol·licituds amb la mateixa data de registre d'entrada per a les quals no hi ha disponibilitat pressupostària.  
5. En cas que algun dels beneficiaris renuncie a la subvenció, l'òrgan concedent acordarà, sense necessitat d'una nova convocatòria, la concessió de l'ajuda al sol·licitant o sol·licitants següents a aquell en puntuació, sempre que amb la renúncia s'haja alliberat crèdit suficient per a atendre almenys una de les sol·licituds denegades per falta de disponibilitat pressupostària.  
Apartat tercer. Procediment de concessió  
1. La instrucció del procediment de concessió correspondrà al Servici d'Innovació i Tecnologia Ramadera, que realitzarà d'ofici totes les actuacions que estime necessàries per a la determinació, el coneixement i la comprovació de les dades en virtut de les quals s'haja de formular la proposta de resolució, i es remetrà a l'òrgan col·legiat un informe d'avaluació de les sol·licituds.  
A la vista de l'informe d'avaluació, l'òrgan col·legiat realitzarà la proposta de concessió de les ajudes.   
L'esmentat òrgan estarà integrat per tres membres: un cap de servici que tindrà la condició de president de l'òrgan col·legiat, un cap de secció que tindrà la condició de secretari de l'òrgan col·legiat i un funcionari. Tots els membres, així com els seus suplents en casos de vacant, absència, malaltia o una altra causa legal, seran designats per la direcció general competent en matèria de ramaderia.  
2. La consellera d'Agricultura, Pesca i Alimentació, a la vista de la proposta de concessió i de l'informe de l'òrgan col·legiat, dictarà una resolució expressa a la concessió d'estes ajudes. El sol·licitant rebrà notificació de la resolució, i quedarà esgotada la via administrativa.   
El termini màxim per a resoldre i notificar la resolució de les ajudes a l'interessat serà de sis mesos comptats a partir de la data de publicació de la convocatòria anual. Transcorregut este termini sense que s'haja notificat resolució expressa, els interessats podran entendre desestimada la seua sol·licitud per silenci administratiu, de conformitat amb allò que es disposa en l'article 44 de la Llei 30/1992, de Règim Jurídic de les Administracions Públiques i Procediment Administratiu Comú.  
3. Davant de l'esmentada resolució procedirà el recurs de reposició davant de la consellera d'Agricultura, Pesca i Alimentació en el termini d'un mes, a comptar des de l'endemà a aquell en què tinga lloc la notificació, de conformitat amb allò que s'establix en els articles 116 i 117 de la Llei 30/1992, en la seua redacció feta per la Llei 4/1999 o bé impugnació, directament davant de l'orde jurisdiccional per mitjà de la interposició de recurs contenciós administratiu davant de la Sala Contenciosa Administrativa del Tribunal Superior de Justícia de València en el termini de dos mesos, des de l'endemà de la notificació, de conformitat amb allò que es disposa en els articles 116 i 117 de la Llei 30/1992, i els articles 10 i 46.1 de la Llei 29/1998, Reguladora de la Jurisdicció Contenciosa Administrativa.  
Apartat quart. Realització de la inversió, procediment de control i pagament de les ajudes  
1. Les inversions seran realitzades i justificades davant de l'administració fins al dia 15 d'octubre de cada exercici pressupostari per al qual haja sigut concedida la subvenció, per mitjà de compte justificatiu, que inclourà la documentació següent:  
- Una memòria d'actuació justificativa del compliment de les condicions imposades en la concessió de la subvenció, amb indicació de les activitats realitzades i dels resultats obtinguts.  
- Una memòria econòmica justificativa del cost de les activitats realitzades, que contindrà:  
· Relació classificada de les despeses i inversions de l'activitat, amb identificació del creditor i del document, el seu import, la data d'emissió i la data de pagament. En cas que la subvenció s'atorgue d'acord amb un pressupost s'indicaran les desviacions succeïdes.  
· Les factures incorporades en la relació a què es fa referència en l'apartat anterior i la documentació acreditativa del pagament. Les factures han d'estar emeses a nom del sol·licitant i beneficiari de l'ajuda.  
· Una relació detallada d'altres ingressos o subvencions que hagen finançat l'activitat subvencionada amb indicació de l'import i la seua procedència.  
2. La presentació dels documents a què es fa referència el punt 1, es realitzarà a les oficines de la Conselleria d'Agricultura, Pesca i Alimentació, al marge de la possibilitat que es presenten en els llocs i pels mitjans previstos en l'article 38.4 de la Llei 30/1992.   
3. Els beneficiaris de les ajudes previstes en esta orde han de destinar els béns a la finalitat concreta per a la qual es concedix la subvenció durant almenys cinc anys en el cas d'instal·lacions amb digestors rurals i dotze anys per a les instal·lacions amb codigestors industrials, i s'han de mantindre les instal·lacions en condicions òptimes d'utilització durant este mateix període de temps a comptar des del moment en què es realitze la inversió.  
4. A la vista dels justificants aportats, l'òrgan competent autoritzarà el pagament de les ajudes pels conceptes previstos en la memòria descriptiva i amb el límit màxim del pressupost aprovat, independentment que el valor de la inversió siga superior, d'acord amb les factures o els projectes aportats.  
5. En cas d'incompliments parcials relatius a les activitats subvencionables es procedirà a la reducció proporcional de les subvencions concedides o abonades.  
6. Els servicis tècnics de la Conselleria d'Agricultura, Pesca i Alimentació duran a terme una inspecció de les sol·licituds per a comprovar el compliment de les condicions exigides a estes en esta orde.  
7. Les instal·lacions de tractament han de presentar semestralment davant de l'òrgan competent la informació sobre els controls que es recullen en els articles 4 i 8 del Reial Decret 949/2009, de 5 de juny, en relació amb les quantitats de purins tractats per la instal·lació i els subproductes diferents del fem, així com les produccions de metà i reduccions, si s'escau, de nitrogen dels purins per a instal·lacions centralitzades.  
Apartat quint. Procediment de pagament parcial  
1. En totes les ajudes esmentades en esta orde es podran efectuar pagaments fraccionats parcials, amb justificació prèvia de la realització de la corresponent inversió, fins a un màxim del 60% de la subvenció total concedida per a eixe exercici.   
2. La justificació es realitzarà per mitjà de la presentació dels corresponents certificats i d'acord amb l'apartat quart d'esta orde.  
Apartat sext. Procediment de pagaments anticipats  
1. En totes les ajudes descrites en esta orde es poden realitzar pagaments anticipats, tal com s'establix en l'article 47 bis del text refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991.  
2. Estos pagaments anticipats estaran sempre subjectes als corresponents règims de garanties en la forma i les condicions previstes a este efecte en els articles 45 i següents del Reial Decret 887/2006, de 21 de juliol. En estos casos, s'exigirà al beneficiari la presentació de la carta de pagament garantia de l'aval bancari a càrrec de qualsevol entitat oficialment reconeguda a favor de la Generalitat Valenciana, Conselleria d'Agricultura, Pesca i Alimentació, amb valor del 100% de la quantitat anticipada.  
3. La justificació es realitzarà per mitjà de la presentació dels corresponents certificats i d'acord amb l'apartat quart d'esta orde.  
Apartat sèptim. Modificació de la resolució, incompliment i reintegrament  
A l'efecte de la modificació de la resolució de concessió de les ajudes, de l'incompliment dels requisits exigits per a la seua concessió i del reintegrament d'estes, caldrà ajustar-se a allò que es disposa en l'article 16 del Reial Decret 949/2009, de 5 de juny.  
Apartat octau. Normativa aplicable  
En tots els apartats relatius a esta orde d'ajudes i quan hi haja dubtes d'interpretació respecte d'això, s'aplicaran la Llei 38/2003, de 17 de novembre; el Reial Decret 887/2006, de 21 de juliol; el Decret Legislatiu de 26 de juny de 1991; i el Reial Decret 949/2009, de 5 de juny.